אבן עזרא על תהלים סז


פסוק א

למנצח, אלהים יחננו - גם זה המזמור לא ידענו מי חברו.

פסוק ב

אלהים יחננו - כמו: חנונו אתם, כמו: אשר חנן.

וטעם יברכנו שיוסיף על אשר יחוננו.

וטעם יאר פניו – שנמצא חן בעיניו כאשר נשאל מאתו.

פסוק ג

לדעת - אז יהי נודע דרך השם לברך המעטים ולהושיעם.

פסוק ד

יודוך - גם יודוך אז עמים.

פסוק ה

ישמחו - הטעם הנה בעבור הטובות שתעשה עמנו.

פסוק ו

יודוך עמים - גם בעבור משפטיך כי תצדיק צדיק ותרשיע רשע ותשקיט הארץ, בהשפט הרשע גם על זה יודוך.

פסוק ז

ארץ - ושב לבאר מה טעם יברכנו שהארץ תתן יבולה.

פסוק ח

יברכנו אלהים - בכל מעשינו אז יראו אותו כל אפסי ארץ, שלא שמעו את כבודו ואת גדלו.

אבן עזרא על תהלים